text: Montez fu sus I chaceöur.
   Assez tost fu à son seignour.
   "Sire, fait il, nouveles sai
   Par quoi de vous biau don aurai."
   "Or, dites donc," ce dist li rois.
   "Sire, fait il, delez ce bois
   Avons trouvé une pucele
   Assez plus que nule autre bele,
   Et le plus lait home avoec li
   C'onques en mon eäge vi.
   Une chose trop desguisée
   Ont là avoec aus aportée.
   Ne sai pas quel chose c'estoit;
   Mais, ainsi com il me sambloit,
   Faite est à guise de cheval.
   Iluec ai laissié Robual,
   Vostre fauconnier, pour garder,
   PageV01P210
   Et je vous sui venus conter
   Ceste aventure, par I si
   Que de mon gaaing part a mi.
   Dou trouver fumes conpaignon,
   Et li gaains iert à parçon ;
   Car ainsi li ai en couvent."
   Et li rois li dist erranment
   Qu'il li donra, n'en soit doutiex,
   Tel don dont chascun sera miex.
   Et cil l'en a moult mercié.
   Après ce n'a point detrié.
  